Zetor

Zetor je ochranná známka ako aj skrátený názov (oficiálne od 1. januára 2007 Zetor Tractors a. s.) moravského výrobcu traktorov, so sídlom v Brne. Od 29. júna 2002 je jediným akcionárom slovenský HTC Holding, a. s. Podnik vyrába traktory značky Zetor. 
História.
Prvé budovy Zetoru vznikli v období druhej svetovej vojny takpovediac „na zelenej lúke“. V tom čase sa továreň nazývala „Flugmotorenwerke Ostmark GmbH Wien, Zweigwerk“, a vyrábala letecké motory pre potreby nacistického Nemecka. Po vojne bol podnik súčasťou Zbrojovky Brno. Názov Zetor, ktorý vytvoril R.Sapák a ktorým v tom čase začal podnik označovať svoje traktory, vznikol spojením Zet (hláskované písmeno „Z“ z názvu Zbrojovky) a koncovky -or zo slova traktor. Od augusta 1946 bola značka "Zetor" zaregistrovaná ako ochranná známka.
Traktory značky Zetor sa krátko po svojom vzniku stali pojmom nielen v Československu, ale aj v zahraničí. V najúspešnejšom období továreň vyrábala ročne okolo 30 tisíc kusov, pričom až 80% produkcie smerovalo na zahraničné trhy. Podnik mal svoje továrne aj v Indii, Ghane a Iraku.
Po roku 1989 sa ani tomuto výrobcovi nevyhla kríza spojená so zmenou režimu, rozvratom hospodárstva a stratou zahraničných trhov a spoločnosti hrozil zánik. Záchranu mala zabezpečiť štátna "Konslidační banka Praha", ktorá stratovú spoločnosť kúpila v roku 1994. Následne takmer polovicu akcií nadobudla spoločnosť "Motokov International" a tento bol neskôr v rámci vládneho programu revitalizácie prevedený na dcérsku spoločnosť Konsolidačnej banky "RA Traktor". 
Od 29. júna 2002 je jediným akcionárom slovenský HTC Holding, a. s.
Označovanie.
Prvé dve alebo tri čísla v názve traktora označujú jeho približný výkon v koňoch, napr.: 72, 80, 121, 162 atď.
Tretie číslo znamená typ nápravy: 1 - pohon jednej nápravy, 2 - pásový traktor, 3 - odpružená náprava, 4 - pohon oboch náprav. Štvrté číslo znamená typ traktora, napr.: 1 - univerzálny, 2 - kultivačný atď. 
Produkcia.
Prvé traktory.
Prvý prototyp traktora dokončila továreň 14. novembra 1945 a už 15. marca 1946 boli prvé tri vyrobené kusy slávnostne odovzdané zákazníkom. Sériová výroba traktorov (model Zetor 25) začala 17. septembra 1946. Do roku 1947 ich bolo vyrobených asi 3 400 kusov. V roku 1948 bol schválený menší model Zetor 15, ktorý sa vyrábal do roku 1949. Zetory 25A a 25K sa vyrábali do roku 1961 a bolo ich vyrobených 158 570 kusov, z ktorých bolo 97 000 určených na export. V priebehu roku 1949 bol predstavený prototyp Zetor 30, ktorému bola v Prahe na výstave udelená zlatá medaila, ale sériovej výroby sa nedočkal pretože bolo potrebné vyvinúť silnejší stroj, a tak sa neskôr stal základom pre Zetor 35 ktorý mal štvorvalcový motor s výkonom 42 koní a bol vyrábaný od roku 1955 až do roku 1960 a v modernizovanom prevedení ako Zetor 50 Super až do roku 1968.
Vyrábané typy:
Unifikovaný rad UR I..
Skratka UR znamená unifikovaný rad. V roku 1957 sa začalo pracovať na typoch 2011, 3011 a 4011 s dvoj, troj, a štvorvalcovými motormi. Na týchto strojoch sa prejavila vysoká miera unifikácie dielov jednotlivých strojov. Sortiment UR I. bol doplnený o rôzne modifikácie ako Zetor 2023 určený pre vinice, Zetor 3045 a 4045 s prednou poháňanou nápravou, typy s koncovkou 45, Z 3016 a 4016 v polopásovom prevedení a 3017 pre horské oblasti. Výroba prebiehala od roku 1960 do roku 1967.
Prvá modernizácia UR I. prebehla v rokoch 1968 – 1969 a výsledkom boli typy 2511, 3511, 4511 a 5611. V roku 1972 bola zahájená druhá modernizácia UR I.a vznikli typy Z 4712, 5711, 6711. Model 4712 sa mal pôvodne volať 4711, ale toto označenie bolo patentované v NDR. Tretia modernizácia v rokoch 1977 – 1978 priniesla typy 4911, 5911, 6911, tieto typy sa vyrábali aj v prevedení s pohonom prednej nápravy, polopásové, kĺbové alebo úzke pre vinice. Štvrtá modernizácia v rokoch 1980 – 1981 priniesla typy 5011, 6011, 6045, 7011, 7045. Tieto typy sa od predchádzajúcich líšili hlavne novým moderným designom, interiérom kabíny a zlepšením hygienických podmienok.
V poradí piata modernizácia prebehla v rokoch 1984 a priniesla typy 5211, 5245, 6211, 6245, 7211 a 7245 a v roku 1986 prebehla šiesta modernizácia v ktorej boli vyvinuté typy 7711, 7745 a 7745 turbo s max. rýchlosťou /h oproti /h z predošlých radov. V roku 1990 boli tieto typy doplnené o vinohradnícke modely 5213 a 5243.
Traktory tejto rady sa vyznačovali vysokou unifikáciu výrobných dielov a komponentov. Boli vybavené 2, 3 a 4 valcovými motormi s výkonmi od 16,5 do 32,5 kW. Prevodovka obsahovala 5 dopredných a jednu spätnú rýchlosť. Traktor bol vybavený vývodovým hriadeľom pre pohon náradia a modernou regulačnou hydraulikou Zetormatic pre reguláciu zadného trojbodového závesu pre prípojné zariadenia.
Od rady UR 1 sa používajú familiárne označenia Super a Major.
Vyrábané typy
ZETOR 4011 (32,5 kW)
Unifikovaný rad UR II..
Na tejto rade sa začalo pracovať v 60. rokoch a signalizovala stroje s vyššími výkonmi 80 – 160 Hp. V roku 1962 vzniklo vývojové stredisko Zetor a Ursus. Od roku 1968 boli postupne vyrábané traktory 8011, 8045, 10011, 10045, 12011, 12045, 16045 Crystal. Tieto typy boli potom modernizované a označené 8111, 8145, 10111, 10145, 12111, 12145, 16145. V 80. rokoch bola výroba prevedená na Slovensko kde v ZŤS MARTIN túto radu dvakrát modernizovali a to ako 8211 – 16245 a potom ako 8311 – 18345
Unifikovaný rad UR III..
Na tejto rade sa začalo pracovať v r. 1972 ale sériovej výroby sa dočkala až v r. 1992. Tvorili ju typy 7520, 7540, 8520, 8540, 9520, 9540, 10540 s výkonom 82 – 103 koní. V r. 1998 bola zahájená výroba modernizovaných traktorov Forterra s ozn. 8621, 8641, 9621, 9641, 10641 a 11641. Od roku 2002 boli postupne modernizované na modely 8641, 9641, 10641 a 11441 a od r. 2006 bola do r. 2007 vyrábaná Forterra 11741 so šesťvalcovým motorom a od r. 2007 Forterra 11741_4C s štvorvalcovým motorom.
V roku 1992 na výrobu UR I. nadväzuje aj rad UR III. s týmito typmi: 3320, 3340, 4320, 4340, 5320, 5340, 6320, 6340 prezentovanými ako Model 92 a v roku 1994 bol tento rad rozšírený ešte o model 7320 turbo a 7340 turbo. 
V roku 1997 bola začatá výroba traktorov s označením 3321 super-7341 super turbo s novými konštrukčnými prvkami prezentovanými ako Model 97 a vyrábali sa až do roku 2004. Traktory 3320 – 7340 turbo sa od roku 2001 predávali pod označením Major, ktoré mali novú kapotu a rovnakú kabínu ako modely 3321 Super – 7341 Super. Výroba bola ukončená r. 2006.
Jednotný ľahký rad traktorov JRL.
Výroba radu JRL (jednotný rad – ľahký) bola začatá v roku 2004 modelom Proxima s číselným označením 6421, 6441, 7421, 7441, 8441 – 61-82HP a pre rok 2007 bola pripravená inovácia Proxima Plus s typmi 8541, 9541, 10541 – 82 – 101Hp.
Zetor Maxterra.
Predstavuje návrat do výkonnostnej kategórie 130 až 170 HP. Postavený je prototyp vlastnej konštrukcie, ktorý bol predstavený v roku 2009 na veľtrhu Agritechnica v Hannoveru.
Popis modelov rady UR 2 1969 – 1980.
Traktory UR 2 boli vyvíjané a následne vyrábané v spolupráci s poľským výrobcom Ursus. Traktory boli vybavené 4 a 6 valcovými motormi. Prevodovku mala 4 stupne s dvojstupňovou redukciou a bola doplnená násobičom točivého momentu s radením prevodov pod záťažou. Traktory boli vybavené kabínou uloženou na gumených pružinách, pneumaticky odpruženým sedadlom a vykurovaním s ventiláciou. Ďalej boli vybavené hydraulikou so zdvíhacou silou do 4 ton. Traktory boli postupne modernizované v 6 hlavných modernizačných krokoch a to až do roku 1996, pričom vzniklo mnoho rôznych typov napr. vyhotovenie "Horal" alebo vinohradnícke typy. 
Vyrábané typy.
Vyroba UR o2 bola presunutá na Slovensko od roku 1978 do ZTS Martin kde prebiehal aj vývoj ďalších modifikácii 1 ZTS a 2 ZTS
8111,8145,10111,10145, 12111, 12145, 16145, 8211,8245,10211,10245,12211,12245,16245 a modely 16245 Super 
Vyvinula sa aj nová unifikovaná rada ZTS UR4 ZTS 10345, 14345,16345,ZTS 18345 o výkone 183 k. Výroba trvala do roku 1999.
Popis modelov rady UR 3 1990 – 2004.
Tieto traktory mali úplne novú koncepciu prevodovky aj podvozku. Motory boli prepĺňané štvorvalcové. Prevodovka mala 4 stupne s dvojstupňovou redukciou s dvoj alebo štvorstupňovým násobičom točivého momentu. Na zvláštne prianie bola montovaná elektronicky riadená hydraulika od firmy Bosch. Traktory mali úplne novú bezpečnostnú kabínu a kapotáž a moderné vybavenie interiéru.
Popis modelov rady JRL 2004-.
Traktory sú vybavené 4 valcovými prepĺňanými motormi ktoré spĺňajú emisný stupeň EURO3. Synchronizovaná prevodovka s násobičom obsahuje 20+4 prevodových stupňov s reverzáciou 12+12 a redukciou 20+4. Bezpečnostná kabína sa skladá zo sférických tónovaných skiel a je vybavená moderným interiérom. Kapotáž obsahuje halogénové svetlomety.
Zetor Proxima Plus.
Model Proxima plus má 16+16 prevodových stupňov s dvojstupňovým násobičom. Pohon vývodového hriadeľa je spínaný mokrou lamelovou spojkou.
Zetor Proxima Power.
Proxima power má trojstupňový násobič radenia pod záťažou – 24+24 prevodových stupňov. Pohon vývodového hriadeľa je realizovaný štvorlamelovou mokrou spojkou ovládanou proporcionálnym ventilom.
Zetor Forterra.
Forterra má trojstupňový násobič radenia pod záťažou a synchronizovanú reverzačnú prevodovku 24+18 prevodových stupňov. Zadný trojbodový záves obsahuje elektronickú reguláciu EHR od firmy Bosch. Pohon vývodového hriadeľa je realizovaný štvorlamelovou mokrou spojkou ovládanou proporcionálnym ventilom.